Tottenham Hotspur issellfu £175 miljun mill-Bank of England biex itaffu l-piż finanzjarju minħabba t-telf tad-dħul f’nofs il-pandemija tal-coronavirus, qal il-club tal- Premier League l-bieraħ. Il-club qal li huwa stima t-telf mid-dħul ta’ aktar minn £200 miljun għall-perjodu sa Ġunju 2021 minħabba t-telf tad-dħul mill-partiti, avvenimenti diretti minn terzi persuni u avvenimenti sportivi oħra fl-istadium tagħhom. Spurs qalu li Tottenham Hotspur Stadium Ltd (THS) laħqu l-kriterji għall-iskema tal-Covid Corporate Financing Facility (CCFF) tal-Gvern biex jagħmlu self għal żmien qasir u l-fondi mhux se jintużaw biex jirreklutaw players ġodda. “Kmieni fit-18 ta’ Marzu għidt li, fl-20 sena kollha tiegħi fil-club, kien hemm ħafna ostakoli matul it-triq iżda xejn minn dan il-kobor,” qal iċ-chairman ta’ Spurs, Daniel Levy. “Il-pandemija tal-Covid-19 uriet lilha nnifisha bħala l-iktar serja minnhom. “Huwa imperattiv li issa naħdmu flimkien – ix-xjenzati, it-teknoloġiċi, il-Gvern u s-settur tal-avvenimenti live – biex insibu mod sigur biex inġibu l-ispettaturi lura fil-postijiet tal-isport u d-divertiment.” L-istadium, li jiswa £1 biljun biex jinbena, kien lest li jospita s-Saracens “Big Game” annwali tar-rugby u t-titlu ta’ cham­pion tad-dinja tal-heavyweight bejn Anthony Joshua u Kubrat Pulev kif ukoll logħbiet tal-NFL aktar tard din is-sena.